《鄀》
南北朝·刘孝威

妖姬含怨情，织素起秋声。度梭环玉动，踏蹑佩珠鸣。

经稀疑杼涩，纬断恨丝轻。葡萄始欲罢，鸳鸯犹未成。

云栋共徘徊，纱窗相向开。窗疏眉语度，纱轻眼笑来。

昽昽隔浅纱，的的见妆华。镂玉同心藕，杂宝连枝花。

红衫向后结，金簪临鬓斜。机顶挂流苏，机旁垂结珠。

青丝引伏兔，黄金绕鹿卢。艳彩裾边出，芳脂口上渝。

百城交问遗，五马共踟蹰。直为闺中人，守故不要新。

梦啼渍花枕，觉泪湿罗巾。独眠真自难，重衾犹觉寒。

愈忆凝脂暖，弥想横陈欢。行驱金络骑，归就城南端。

城南稍有期，想子亦劳思。罗襦久应罢，花钗堪更治。

新妆莫点黛，余还自画眉。

作者简介：刘孝威（？～548）南朝梁诗人、骈文家。名不详，字孝威。彭城（今江苏徐州）人，出生官宦之家，齐大司马从事中郎刘绘之子、刘孝绰第六弟。生年不详，卒于梁武帝太清二年。孝威以诗胜，三兄孝仪以文胜，故孝绰有“三笔六诗”之誉，气调爽逸，风仪俊举。初为安北晋安王法曹，转主簿。隋书·经籍志》著录《刘孝威集》十卷，今佚。明张溥《汉魏六朝百三名家集》辑有《刘孝仪孝威集》。今存诗约六十首。